L-UE qablet dwar regoli aktar stretti għall-emissjonijiet ta' CO2 tal-karozzi u l-vannijiet Ara l-infografika sħiħa L-UE qed tieħu passi biex jitnaqqsu l-emissjonijiet ta' CO2 tal-karozzi u l-vannijiet. Skont ir-regoli riveduti, ser ikun hemm standards ta' emissjonijiet ta' CO2 aktar stretti għall-karozzi tal-passiġġieri u l-vetturi kummerċjali ġodda ħfief. Ftehim proviżorju li ntlaħaq mill-Presidenza u r-rappreżentanti tal-Parlament fis-17 ta' Diċembru ġie approvat mill-istati membri Ir-regoli l-ġodda ser jiżguraw li mill-2030 'il quddiem il-karozzi l-ġodda ser jirrilaxxaw bħala medja 37.5 % inqas CO2 meta mqabbla mal-livelli tal-2021. Bejn l-2025 u l-2029, kemm il-karozzi kif ukoll il-vannijiet ser ikunu meħtieġa jirrilaxxaw 15 % inqas CO2. Mill-2030 'il quddiem, l-emissjonijiet ta' CO2 ta' vannijiet ġodda ser ikollhom ikunu 31 % inqas bħala medja meta mqabbla mal-2021. Il-qbil tal-lum jistabbilixxi miri tal-emissjonijiet ħafna aktar stretti għall-karozzi u l-vannijiet, u jinkoraġġixxi l-karozzi elettriċi u ibridi. Dan huwa pass importanti lejn il-kisba tal-għanijiet klimatiċi tagħna. Ser naraw karozzi aktar nodfa fit-toroq tagħna, u qed nissikkaw il-proċeduri tat-testijiet biex jiġi żgurat li l-qerq fl-emissjonijiet tal-karozzi ma jerġax iseħħ. Graţiela Leocadia Gavrilescu, Viċi Prim Ministru u Ministru għall-Ambjent tar-Rumanija L-elementi speċifiċi tal-ftehim Il-medja tal- emissjonijiet ta' CO2 tal-karozzi l-ġodda rreġistrati fl-UE trid tkun 15 % anqas fl-2025 u 37.5 % anqas fl-2030, meta mqabbla mal-limiti tal-emissjonijiet validi fl-2021. L-emissjonijiet ta' CO2 tal-vannijiet l-ġodda ser jeħtieġ li jkunu 15 % inqas fl-2025 u 31 % inqas fl-2030. Dawn huma l-miri għall-flotot fl-UE kollha. L-isforz għat-tnaqqis ta' CO2 ser jitqassam fost il-manifatturi abbażi tal-medja tal-massa tal-flotta tal-vetturi tagħhom. Klawżola ta' reviżjoni tipprevedi l-possibbiltà ta' reviżjoni tal-miri tal-2030 u l-introduzzjoni ta' miri ta' tnaqqis vinkolanti għall-2035 u l-2040 'il quddiem. Il-Parlament u l-Kunsill qablu dwar mekkaniżmu li jinkoraġġixxi l-bejgħ ta' aktar vetturi b'emissjonijiet żero jew baxxi bħal karozzi kompletament elettriċi jew ibridi rikarikabbli abbażi tal-approċċ propost mill-Kummissjoni fil-proposta oriġinali tagħha. Jekk manifattur jissodisfa ċerti parametri referenzjarji, dan ser ikun ippremjat b'miri ta' emissjonijiet ta' CO2 inqas stretti. Il-livelli tal- parametri referenzjarji għall-2025 ser ikunu 15 % għall-karozzi u l-vannijiet, u għall-2030, 35 % għall-karozzi u 30 % għall-vannijiet. Iż-żewġ inċentivi speċifiċi għall- karozzi tal-passiġġieri b'emissjonijiet żero u emissjonijiet baxxi maqbula fl-approċċ ġenerali tal-Kunsill inżammu b'xi aġġustamenti: rigward it-trattament aktar favorevoli ta' vetturi b'emissjonijiet baxxi, ġie miftiehem fattur ta' 0,7 f'dak li jirrigwarda l-inċentiv għall-manifatturi biex ibiegħu karozzi b'emissjonijiet żero u b'emissjonijiet baxxi fi swieq b'livell baxx ta' penetrazzjoni tas-suq ta' dawn il-vetturi, ġie miftiehem multiplikatur ta' 1,85 . Inżammu l-kriterji ta' eliġibbiltà ta' sehem fis-suq ta' karozzi b'emissjonijiet żero u emissjonijiet baxxi ta' inqas minn 60 % tal-medja tal-UE, iżda b'sena bażi tal-2017. Iddaħħal it-tieni kriterju ta' eliġibbiltà, jiġifieri limitu massimu ta' 1000 vettura ġdida rreġistrati fl-2017 fl-istat membru kkonċernat. Fl-aħħar nett, ser japplika limitu massimu ta' 5 % għall-użu tal-iskema, b'tali mod li jekk is-sehem ta' vetturi b'emissjonijiet żero jew emissjonijiet baxxi fi stat membru jaqbeż 5 % tal-karozzi ġodda rreġistrati, l-inċentiv ma jibqax japplika għall-bejgħ f'dak l-istat membru. Għall- vannijiet , il-Parlament u l-Kunsill qablu li jħallu l-proposta tal-Kummissjoni kif inhi. deroga għal manifatturi speċjalizzati mill-miri għal dawk il-manifatturi tal-vetturi li jbiegħu volumi relattivament baxxi ta' vetturi fl-Ewropa ser tkomplisal-2028. L-effetti tat-tranżizzjoni tas-settur tal-karozzi b'mod partikolari fuq l-impjiegi ser jiġu indirizzati permezz ta' dispożizzjoni dwar tranżizzjoni soċjalment ekwa u ġusta. Il-Kummissjoni qed tikkunsidra l-possibbiltà li talloka dħul mill-primjum għall-eċċess għal fond dedikat jew programmi rilevanti bl-għan li tiġi żgurata tranżizzjoni ġusta u, jekk xieraq, tippreżenta proposta leġislattiva sal-2027. Il-Parlament u l-Kunsill qablu dwar regoli ġodda li għandhom l-għan li jiżguraw ir-robustezza u r-rappreżentattività tad-data tal-emissjonijiet rrappurtata u biex jiskoraġġixxu l-qerq fl-emissjonijiet L-ewwel nett, qablu dwar regoli aktar stretti għat-tranżizzjoni mill-mudell antik ta' proċedura ta' ttestjar NEDC lejn il- proċedura aktar preċiża ta' ttestjar WLTP bħala l-bażi għall-kalkolu tal-miri speċifiċi tal-emissjonijiet għall-manifatturi. It-tieni nett, ser ssir enfasi akbar fuq il- monitoraġġ emissjonijiet mis-sewqan reali" . Il-Kummissjoni ser timmonitorja r-rappreżentattività fid-dinja reali tal-valuri tal-emissjonijiet ta' CO2 abbażi ta' data mill-miters tal-konsum tal-karburant installati f'karozzi u vannijiet ġodda. Sabiex tkun evitata żieda fid-diskrepanza tal-emissjonijiet, il-Kummissjoni għandha tivvaluta l-fattibbiltà li tiżviluppa mekkaniżmu għall-aġġustament tal-miri speċifiċi tal-manifatturi mill-2030 u, jekk xieraq, tippreżenta proposta leġislattiva għal dan il-għan. Il-Kummissjoni għandha wkoll bħala parti mir-rieżami fl-2023 tivvaluta l-fattibbiltà li tiżviluppa proċeduri tat-testijiet tal-emissjonijiet fid-dinja reali. It-tielet nett, hemm ukoll dispożizzjonijiet speċifiċi dwar l-ittestjar tal-konformità waqt is-servizz u dwar id-detezzjoni ta' strateġiji biex tittejjeb artifiċjalment il-prestazzjoni tas-CO2 tal-karozzi u l-vannijiet. Barra minn hekk, il-Kummissjoni ser tivvaluta l-possibbiltà li tiżviluppa metodoloġija komuni tal-UE għall-valutazzjoni u r-rappurtar tal-emissjonijiet tul iċ-ċiklu tal-ħajja ( analiżi taċ-ċiklu tal-ħajja ) ta' vetturi u, fejn xieraq, tħejji miżuri ta' segwitu, inkluż proposti leġislattivi. Dwar it- tikkettar tal-karozzi , il-Kummissjoni teħtieġ li tirrevedi d-Direttiva 1999/94/KE sal-2020 sabiex titjieb l-informazzjoni għall-konsumaturi, inkluż l-evalwazzjoni tal-opzjonijiet għall-introduzzjoni ta' tikketta dwar l-ekonomija fil-karburant u l-emissjonijiet ta' CO2 għall-vannijiet. Sfond u passi li jmiss Il-Kummissjoni ppreżentat il-proposta għal regolament ġdid f'Novembru 2017 bħala parti mit-tielet pakkett dwar il-mobbiltà nadifa. Il-Parlament Ewropew adotta l-pożizzjoni tiegħu fit-3 ta' Ottubru. Il-Kunsill qabel dwar il-pożizzjoni tiegħu (approċċ ġenerali) fid-9 ta' Ottubru. In-negozjati mal-Parlament Ewropew bdew fl-10 ta' Ottubru u ntemmu bi ftehim proviżorju fis-17 ta' Diċembru, li ġie kkonfermat illum mill-ambaxxaturi għall-UE tal-istati membri. Min-naħa tal-Parlament Ewropew, il-Kumitat ENVI huwa skedat li japprova l-ftehim proviżorju fil-21 ta' Jannar. L-adozzjoni formali tar-regoli l-ġodda ser isseħħ qabel is-sajf. L-għan ġenerali tal-proposta huwa li tikkontribwixxi biex jintlaħqu l-għanijiet tal-Ftehim ta' Pariġi u biex tintlaħaq il-mira ta' tnaqqis ta' 30 % madwar l-UE kollha sal-2030 meta mqabbel mal-2005 tal-isforzi li ma jaqgħux taħt is-settur tal-ETS (Skema għall-Iskambju ta' Kwoti tal-Emissjonijiet) stabbilit mill-Kummissjoni Ewropea, li hija tradotta f'miri nazzjonali fir-Regolament dwar il-Kondiviżjoni tal-Isforzi. Il-miżuri u l-miri proposti huma bbażati fuq il-qafas għall-klima u l-enerġija għall-2030 u l-istrateġija tal-unjoni tal-enerġija, li timmira lejn tnaqqis fl-emissjonijiet mit-trasport u l-konsum tal-enerġija. Il-ħtieġa mnaqqsa għall-karburanti fossili ser ittejjeb ukoll is-sigurtà tal-provvista tal-enerġija fl-UE u tnaqqas id-dipendenza tagħna fuq l-importazzjonijiet tal-enerġija minn pajjiżi terzi. Standards ta' emissjonijiet ta' CO2 għall-karozzi u l-vannijiet: il-Kunsill jaqbel dwar il-pożizzjoni tiegħu (stqarrija għall-istampa, 10/10/2018) Proposta tal-Kummissjoni